## ***Vladimír Suchánek: Od maľby k divadlu***

**|Bratislava, 1. októbra 2020| - Divadelný ústav spolu so Slovenským národným divadlom pripravil výstavu *Vladimír Suchánek: Od maľby k divadlu*, ktorá je venovaná tvorbe tohto významného slovenského scénografa. Vernisáž sa bude konať 6. októbra 2020 o 17.30 hod. vo foyeri činohry v priestoroch Novej budovy Slovenského národného divadla v Bratislave.**

Scénograf Vladimír Suchánek bol žiakom zakladateľa slovenskej divadelnej scénografie Ladislava Vychodila a od ukončenia svojich štúdií na Vysokej škole múzických umení pôsobil niekoľko desaťročí najmä v Slovenskom národnom divadle. Počas svojej kariéry spolupracoval s viacerými režisérmi, napríklad s Karolom L. Zacharom či s Pavlom Hasprom. Z jeho návrhov a scén je zrejmé jeho maliarske cítenie.

Výstava *Od maľby k divadlu* prezentuje najmä diela, ktoré Vladimír Suchánek pokladá za najvýznamnejšie, ktoré sú najviac oceňované, alebo mu najviac prirástli k srdcu. „Pre mňa, ako kurátora výstavy, je najviac fascinujúca scéna k inscenácii [*Pokus o lietanie*](https://zlatakolekcia.theatre.sk/inscenacia/pokus-o-lietanie/) Jordana Radičkova (1980) – kvôli svojej magickosti a významovej variabilite,“ vysvetľuje kurátor výstavy, Miroslav Daubrava z Divadelného ústavu.

Výstava scénografickej tvorby Vladimíra Suchánka je zostavená v chronologickom slede. „Prostredníctvom digitalizovaných scénických návrhov, skíc, makiet a fotografií z divadelných inscenácií si môžeme vytvoriť obraz o jeho scénickej tvorbe v čase od polovice šesťdesiatych rokov do polovice deväťdesiatych rokov 20. storočia,“ dopĺňa Miroslav Daubrava. Základ výstavy tvoria exponáty z Múzea Divadelného ústavu, ktoré dopĺňajú samostatné plochy scénických riešení zo súkromného archívu Vladimíra Suchánka.

**Výstavu si v priestoroch Novej budovy SND môžete pozrieť do 16. novembra 2020. V prípade, že máte záujem zúčastniť sa vernisáže výstavy, prosíme o nahlásenie Vašej účasti e-mailom:** **eva.fackova@theatre.sk** **alebo telefonicky: +421 918 838 761. Počet hostí je kvôli súčasným bezpečnostným a protiepidemickým opatreniam limitovaný.**

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk

Web: [www.theatre.sk](http://www.theatre.sk) | [www.rokdivadla.sk](http://www.rokdivadla.sk)